Handboeke: Ondersoek baie nodig | Netwerk24
Deur Dr. Alet Mihálik, Oranjezicht 17 Augustus 2019 00:00
Bun Booyens ("Takel dít eerste, Angie", 13 deser) knyp maar net effens aan die dowe ore van die sluimerende seekoei wanneer hy voorstel dat 'n klein groepie kundiges vinnig 'n stel handboeke skep wat by die heel bestes ter wêreld kan kers vashou.
Dit is dus tyd vir 'n ondersoek na die aanstelling, kwalifikasies en ervaring van die komiteetjies wat sulke enorme en verreikende besluite só goedsmoeds neem.
Die debakel met die huidige voorgeskrewe poësiebundel vir gr. 12 Afrikaans huistaal bewys dat die probleem eerder by die voorskryfkomitees lê. Om maar een voorbeeld te noem: By ontvangs van Verse in my Inboks was die vet in die vuur. Tekste het gewemel van die foute – belangrike leestekens en selfs hele versreëls is weggelaat en Ronelda Kamfer se gedig oor haar oupa Thomas is byvoorbeeld gepubliseer soos dit aanvanklik op die internet verskyn het, pleks van soos in haar digbundel.
Ná briewe aan die media, moes die onderwysdepartement bladsye errata aan al die skole stuur, sonder die versekering dat dit elke skool sal bereik.
Almal in die bedryf weet hoe verwoed uitgewers meeding om kundiges se boeke voorgeskryf te kry. Dit blyk dus die goedkoopste opsie word ten koste van kwaliteit gekies. Koste word besnoei deur verouderde tekste, waarvan die kopiereg verval het, te kies.
Die seekoei se byt skuil egter in die feit dat dergelike boeke vir minstens drie jaar voorgeskryf word en dat eksaminatore en nasieners hulle in die eindeksamen by dié foutiewe tekste móét bepaal. (En dan is ons verbaas as universiteitsdosente bevind dat die eerstejaarstudente on- of waningelig is.)